Document ID: 32005D0006

KOMISJONI OTSUS,
27. detsember 2004,
millega aastaks 2005 sätestatakse ühenduse Fragaria x ananassa Duch. paljundus- ja istutusmaterjali võrdluskatsete kord vastavalt nõukogu direktiivile 92/34/EMÜ
(teatavaks tehtud numbri K(2004) 5290 all)
(2005/6/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. aprilli 1992. aasta direktiivi 92/34/EMÜ puuviljade tootmiseks ettenähtud viljapuude paljundusmaterjali ja viljapuude turustamise kohta, (1) eriti artikli 20 lõikeid 4, 5 ja 6,
ning arvestades järgmist:
(1)
Direktiiviga 92/34/EMÜ nähakse ette komisjoni kehtestatav kord ühenduse paljundus- ja istutusmaterjali võrdluskatsete läbiviimiseks.
(2)
Katsete läbiviimise tehniline kord on kehtestatud puuviljade botaanilistesse perekondadesse ja liikidesse kuuluva paljundusmaterjali ja taimede alalises komitees.
(3)
Eespool nimetatud katsete läbiviimiseks kuulutati 21. juunil 2004 ühenduse institutsioonide internetileheküljel (2) välja projektikonkurss.
(4)
Ettepanekuid hinnati vastavalt projektikonkursi kutses sätestatud valiku- ja lepingu sõlmimise kriteeriumidele. Tuleks kindlaks määrata projektid, katsete läbiviimise eest vastutavad asutused ja abikõlblikud kulud, samuti ühenduse maksimaalne rahaline toetus, mis moodustab 80 % abikõlblikest kuludest.
(5)
2004. aastal koristatud paljundus- ja istutusmaterjaliga tuleks ühenduse võrdluskatsed läbi viia aastal 2005 ning selliste katsete, abikõlblike kulude ja ühenduse maksimaalse rahalise toetuse üksikasjad tuleks igal aastal sätestada kokkuleppega, mille allkirjastavad komisjoni eelarvevahendite käsutaja ja katsete läbiviimise eest vastutav asutus.
(6)
Vähemalt teatavate valitud taimede puhul tuleks tagada katsetega hõlmatavate taimede piisav esindatus valimites.
(7)
Kuivõrd asjaomaste taimede paljundus- ja istutusmaterjali toodetakse või turustatakse tavaliselt liikmesriikide territooriumil, peaksid liikmesriigid ühenduse võrdluskatsetes osalema, et teha nende põhjal nõuetekohased järeldused.
(8)
Käesoleva otsusega ettenähtud meetmed on kooskõlas puuviljade botaanilistesse perekondadesse ja liikidesse kuuluva paljundusmaterjali ja taimede alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Aastal 2005 viiakse ühenduse võrdluskatsed läbi Fragaria x ananassa Duch. paljundus- ja istutusmaterjaliga.
Aastal 2005 läbiviidavate katsete abikõlblikud kulud ja ühenduse maksimaalne rahaline toetus on sätestatud lisas.
Katsete üksikasjad on sätestatud lisas.
Artikkel 2
Kuivõrd Fragaria x ananassa Duch. paljundus- ja istutusmaterjali toodetakse või turustatakse tavaliselt liikmesriikide territooriumil, võtavad liikmesriigid sellest materjalist proove ja teevad need komisjonile kättesaadavaks.
Liikmesriigid teevad koostööd tehnilistes küsimustes, nagu näiteks proovide võtmine ja katsete läbiviimisega seotud kontrollid.
Artikkel 3
Ühenduse maksimaalne rahaline toetus, mis moodustab 80 % sel viisil jätkatud katsete abikõlblikest kuludest, ei tohi ületada lisas täpsustatud summat.
Artikkel 4
Käesolev otsus on adresseeritud liikmesriikidele.
Brüssel, 27. detsember 2004

Labels: 7
15
6